Komisijos reglamentas (EB) Nr. 839/2002
2002 m. gegužės 21 d.
iš dalies keičiantis Reglamentą (EB) Nr. 2090/98 dėl Bendrijos žvejybos laivų rejestro
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žuvininkystės ir akvakultūros sistemą Bendrijoje [1], su paskutiniais pakeitimais, padarytais Reglamentu (EB) Nr. 1181/98 [2], ypač į jo 13 straipsnį,
kadangi:
(1) Bendrijos žvejybos politikai reikalinga nuolat atnaujinama informacinė duomenų bazė apie Bendrijos žvejybos laivyno laivų charakteristikas, sudaranti Bendrijos žvejybos laivų rejestrą, numatytą Reglamente (EB) Nr. 2090/98 [3].
(2) Valstybės narės privalo kontroliuoti Komisijai perduodamų duomenų, skirtų įvesti į šią duomenų bazę, kokybę.
(3) Į duomenų bazę turi būti įtraukiama informacija apie žvejybos leidimus, išduotus pagal 1993 m. gruodžio 20 d. Tarybos reglamentą (EB) Nr. 3690/93, nustatantį Bendrijos sistemą, apibrėžiančią taisykles dėl žvejybos leidimuose pateiktinų būtiniausių duomenų [4].
(4) Duomenų bazėje turi būti informacija, kurios reikalaujama pagal dvišalius žvejybos susitarimus tarp Bendrijos ir trečiųjų šalių.
(5) Į duomenų bazę taip pat turi būti įterpiama papildoma informacija, atsižvelgiant į Bendrijos tarptautinių įsipareigojimus dėl apsikeitimo duomenimis su Jungtinių Tautų Maisto ir žemės ūkio organizacija pagal 1996 m. birželio 25 d. Tarybos sprendimą 96/428/EB dėl Bendrijos pritarimo susitarimui dėl tarptautinių apsaugos ir valdymo priemonių laikymosi žvejybos laivuose, esančiuose atviroje jūroje [5].
(6) Reikėtų iš dalies pakeisti Reglamentą (EB) Nr. 2090/98.
(7) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2090/98 iš dalies keičiamas taip:
1) įterpiamas 3a straipsnis:
"3a straipsnis
Informacija, nurodyta Reglamento (EB) Nr. 839/2002 I priede, turi būti pateikta Komisijai iki 2002 m. gruodžio 31 d., jei laivų, turinčių žvejybos leidimus, bendras ilgis yra 15 m ar didesnis, arba jų ilgis tarp statmenų yra 12 m ar didesnis.
Informacija apie laivus, turinčius žvejybos leidimus, kurių didžiausias ilgis yra mažesnis negu 15 m, arba jų ilgis tarp statmenų yra mažesnis negu 12 m, turi būti pateikta vėliausiai iki 2003 m. gruodžio 31 d.";
2) 5 straipsnis pakeičiamas tokiu tekstu:
"5 straipsnis
Komisija registruoja informaciją apie žvejybos laivus, kurią valstybės narės pateikia pagal šį reglamentą duomenų bazėje, sudarančioje rejestrą, atitinkamai pagal šio reglamento priedus.
Valstybė narė turi priėjimą prie Bendrijos žvejybos laivų rejestre turimų duomenų, kurie susiję su jos pačios laivynu.";
3) įterpiamas 5a straipsnis:
"5a straipsnis
Laivas identifikuojamas vieninteliu būdu - pagal jo identifikavimo numerį, apibūdinamą šio reglamento I priede.
Šis numeris suteikiamas, galutinai įrašant laivą nacionaliniame rejestre pirmą kartą. Taigi, šis numeris nei keičiamas, nei perduodamas kitam laivui, net jei valstybė narė šį laivą gauna ar perduoda kitai valstybei narei, nei jei laivas sunaikinamas, pašalinamas iš žvejybos ar perženklinamas.";
4) I-V priedai iš dalies keičiami pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 21 d.